San Francisco

San Francisco (ametlikult City and County of San Francisco) on linn Ameerika Ühendriikides California osariigis.  San Francisco on San Francisco lahe piirkonna (Bay Area) kultuuri- ja finantskeskus. San Francisco paikneb San Francisco poolsaare põhjatipus 121,5 km² suurusel alal, kus asustustihedus on 7272 in/km². See on kõige tihedama asustusega suurlinn Californias ja New Yorgi järel USA-s teine. Elanike arv on 2020. aasta rahvaloenduse kohaselt 873 965. 2010. aastal oli elanikke 805 235. See on elanike arvult osariigi neljas linn ja USA-s 17. kohal. San Francisco linnastus elab üle 4,7 miljoni inimese.

Algselt eksisteerisid San Francisco linn ja maakond eraldi. 1856. aastal moodustati San Francisco maakonna lõunaosast San Mateo maakond, misjärel San Francisco linn ja maakond ühendati. Praegu San Francisco linn kogu San Francisco maakonna. San Francisco maakond on pindalalt osariigi väiksem maakond, kuid elanike arvult kaheteistkümnes. 2019. aastal oli San Francisco maakond sisemajanduse kogutoodangult 11. kohal.

Ajalugu 
San Francisco (hispaania keeles 'Püha Franciscus') asutati 29. juunil 1776. California kullapalaviku ajal, 1849. aastal, kasvas linn kiiresti, olles sel ajal Ameerika Ühendriikide lääneranniku suurim linn. San Francisco sai linnaõigused 15. aprillil 1850. Kolmveerand linnast hävis 1906. aasta maavärinas ja sellele järgnenud tulekahjus, kuid linn ehitati kiiresti üles.

1945. aastal toimus linnas San Francisco konverents, kus asutati ÜRO ning sõlmiti 1951. aastal San Francisco rahuleping.

San Francisco oli 1950. ja 1960. aastatel biitnikute ja hipiliikumise keskus.

Majandus 
San Francisco sisemajanduse koguprodukt oli 2019. aastal 203,5 miljardit USA dollarit. San Francisco suurlinnapiirkonna sisemajanduse koguprodukt oli samal aastal 593,6 miljardit dollarit, millega oli see maailmas 21. ja USA-s neljandal kohal.

San Franciscos asuvad selliste ettevõtete nagu Wells Fargo, Twitter, Block, Inc., Airbnb, Levi Strauss & Co., Gap Inc., Salesforce, Dropbox, Pacific Gas and Electric Company, Uber ja Lyft.

San Franciscost lõunas paikneb paljude tehnoloogiafirmade asukoht Silicon Valley.

Transport 
San Francisco rahvusvaheline lennujaam asub San Francisco kesklinnast 21 km kaugusel lõunas San Mateo maakonnas.

Haridus 
Linnas asuvad California Ülikool San Franciscos, mis kuulub California ülikoolide süsteemi, San Francisco State University ja San Francisco Ülikool, mis on jesuiitide ülikool.

Vaatamisväärsused 

San Francisco on populaarne turismisihtkoht. 1873. aastal võeti San Franciscos kasutusele maailma esimesed trossiga veetavad trammid. San Francisco ees paikneval Alcatrazi saarel paikneb kurikuulus endine Alcatrazi vangla. Teiste vaatamisväärsuste seas on muuhulgas Kuldvärava sild, Transamerica Pyramid, Coit Tower ja San Francisco Chinatown.

Linnas asuvad De Youngi muuseum (kaunite kunstide muuseum), San Francisco moodsa kunsti muuseum ja California Teaduste Aakadeemia, lisaks tegutsevad linnas sümfooniaorkester ja San Francisco ooper.

Linnas toimub San Francisco rahvusvaheline filmifestival.

Sport 
San Franciscos tegutsevad pesapalliklubi San Francisco Giants, mis mängib profiliigas MLB-s ja mis kolis New Yorgist San Franciscosse 1958. aastal, ameerika jalgpalliklubi San Francisco 49ers, mis mängib NFL-is, ning korvpalliklubi Golden State Warriors, mis mängib NBA-s.

Vaata ka 
 Kuldvärava park
 Mount Davidson
 Presidio of San Francisco
 San Francisco Lastekool
 San Francisco kogudus

Viited

Välislingid 

 San Francisco koduleht

California linnad